# 6 Ehdokaslistojen yhdistelmä

Sisällys

[6 Ehdokaslistojen yhdistelmä 25](#_Toc510768906)

[6.1 Ehdokaslistojen yhdistelmän laatiminen 25](#_Toc510768907)

[6.2 Ehdokaslistojen yhdistelmän sisältö 26](#_Toc510768908)

[6.3 Ehdokaslistojen yhdistelmän tiedoksi saattaminen 26](#_Toc510768909)

## 6.1 Ehdokaslistojen yhdistelmän laatiminen

Itsenäinen seurakunta

Vaalilautakunnan on laadittava hyväksytyistä ehdokaslistoista 1.10.2018 kello 16 jälkeen pidettävässä kokouksessa ehdokaslistojen yhdistelmä. Vaalilautakunta arpoo ehdokaslistojen järjestyksen, numeroimalla kaikki listat roomalaisilla numeroilla vasemmalta oikealle ja merkitsemällä yhdistelmään hyväksytyt nimitykset. (KVJ 2:19,1 3. kohta)

Vaalilautakunta numeroi ehdokkaat juoksevassa numerojärjestyksessä alkaen numerosta 2 siten, että ensin annetaan numerot ehdokaslistojen yhdistelmässä ensimmäiseksi arvotun ehdokaslistan ehdokkaille valitsijayhdistyksen ilmoittamassa järjestyksessä. Tämän jälkeen numerointia jatketaan toiseksi arvotun ehdokaslistan ehdokkaille ja niin edelleen. (KVJ 2:19,1 4. kohta)

Jos valitsijayhdistyksen perustamisasiakirjaa ei voida täydennyksen tai oikaisun jälkeen hyväksyä, se on hylättävä. Jos virhe koskee vain jotakin ehdokasta, on ainoastaan hänen nimensä poistettava ehdokaslistasta. Samoin on poistettava ehdokaslistan nimitys, jota ei ole hyväksytty. (KVJ 2:19,2)

Seurakuntayhtymä

Vaalilautakunnan on laadittava hyväksytyistä ehdokaslistoista 1.10.2018 kello 16 jälkeen pidettävässä kokouksessa ehdokaslistojen yhdistelmä. Vaalilautakunta arpoo ehdokaslistojen järjestyksen, numeroimalla kaikki listat roomalaisilla numeroilla vasemmalta oikealle ja merkitsemällä yhdistelmään hyväksytyt nimitykset. (KVJ 2:19,1 3. kohta)

Vaalilautakunta numeroi ehdokkaat juoksevassa numerojärjestyksessä alkaen numerosta 2 siten, että ensin annetaan numerot ehdokaslistojen yhdistelmässä ensimmäiseksi arvotun ehdokaslistan ehdokkaille valitsijayhdistyksen ilmoittamassa järjestyksessä. Tämän jälkeen numerointia jatketaan toiseksi arvotun ehdokaslistan ehdokkaille ja niin edelleen. (KVJ 2:19,1 4. kohta)

Seurakuntayhtymän jokaisessa seurakunnassa yhteisen kirkkovaltuuston jäsenten ehdokaslistoihin kuuluvat ehdokkaat numeroidaan samalla tavoin kuin edellisessä kappaleessa on kerrottu. Seurakuntaneuvoston jäsenten ehdokaslistoihin kuuluvat ehdokkaat numeroidaan siten, että numerointi jatkuu viimeisestä yhteisen kirkkovaltuuston jäsenen ehdokkaan numerosta. (KVJ 2:19,3)

Seurakuntayhtymään kuuluvassa seurakunnassa laaditaan ehdokaslistojen yhdistelmä erikseen yhteisen kirkkovaltuuston ja erikseen seurakuntaneuvoston jäsenten vaalia varten. Ehdokaslistojen yhdistelmään käytettävän paperin tulee olla samanväristä kuin vastaavissa äänestyslipuissa. (KVJ 2:20,3)

Jos valitsijayhdistyksen perustamisasiakirjaa ei voida täydennyksen tai oikaisun jälkeen hyväksyä, se on hylättävä. Jos virhe koskee vain jotakin ehdokasta, on ainoastaan hänen nimensä poistettava ehdokaslistasta. Samoin on poistettava ehdokaslistan nimitys, jota ei ole hyväksytty. (KVJ 2:19,2)

## 6.2 Ehdokaslistojen yhdistelmän sisältö

Saman ehdokaslistan ehdokkaat merkitään ehdokaslistan numeron alle yhteiseen kehykseen, jossa kullakin ehdokkaalla on oma ruutunsa. Saman ehdokaslistan ehdokkaat merkitään yhdistelmään valitsijayhdistyksen ilmoittamassa järjestyksessä ylhäältä alaspäin tai, jos ehdokkaat on lukumääränsä vuoksi merkittävä kahdelle tai useammalle vierekkäiselle palstalle, riveittäin vasemmalta oikealle. (KVJ 2:20,1)

Ehdokaslistojen yhdistelmässä tulee olla yhteinen otsikko, josta käy selville, mitä vaalia varten yhdistelmä on laadittu sekä kunkin ehdokaslistan hyväksytty nimitys. Ehdokkaasta merkitään numeron lisäksi nimi ja arvo, ammatti tai toimi enintään kahta ilmaisua käyttäen sekä tarvittaessa tarkempi asuinpaikka. Ehdokkaan puhuttelunimi tai hänen etunimensä lyhennys merkitään ehdokaslistojen yhdistelmään vain, jos se on tarpeen ehdokkaan henkilöllisyyden täsmentämiseksi. Muita tietoja ehdokkaasta ei saa merkitä. (KVJ 2:20,2) Valitsijayhdistyksen on tullut itse pyytää perustamisasiakirjoissa ehdokkaan puhuttelunimen, etunimen lyhennyksen tai asuinpaikan merkitsemisestä yhdistelmään. Vaalilautakunta ei saa merkitä omatoimisesti edellä mainittuja tietoja, jos niitä ei ole perustamisasiakirjoissa pyydetty merkittäväksi. (KVJ 2:15,1 3. kohta) Jos valitsijayhdistys on pyytänyt tällaisten tietojen merkitsemistä yhdistelmään, on pyyntöä syytä noudattaa, jos mitkään erityiset syyt eivät anna aihetta muuhun.

Vaalilautakunnan laatimaan ehdokaslistojen yhdistelmään ei merkitä muita kuin edellä mainittuja tietoja. Näin ollen yhdistelmään ei tehdä merkintöjä siitä, jos joku ehdokas haluaa olla listalla ns. sitoutumattomana ehdokkaana: ei siis merkintää (sit.) tai vastaavaa. Eri asia on, jos muussa vaalimainonnassa valitsijayhdistys tai ehdokas itse haluaa kyseisen asian tuoda ilmi.

## 6.3 Ehdokaslistojen yhdistelmän tiedoksi saattaminen

Ehdokaslistojen yhdistelmä on pantava seurakunnan ilmoitustaululle viimeistään 28.10.2018. Yhdistelmästä ja sen nähtävillä olosta on ilmoitettava lehdessä viimeistään 28.10.2018. (KVJ 2:21)

Ehdokaslistojen yhdistelmä on toimitettava myös seurakunnan ennakkoäänestyspaikkoihin, äänestyspaikan odotustiloihin ja äänestyssuojiin sekä varattava vaalilautakunnan käyttöön.

Vaalilautakunta vastaa yhdistelmän virheettömyydestä. Ehdokaslistojen yhdistelmään tarvittavat tiedot voidaan tulostaa vaalijärjestelmästä (VALAS).